24En berigte oor Hom het deur die hele provinsie Sirië versprei. Die mense het toe die siekes met allerhande kwale en pyne, dié wat in die mag van bose geeste was, geestelik versteurdes en verlamdes na Hom toe gebring, en Hy het hulle gesond gemaak. 25Groot menigtes uit Galilea, Dekapolis, Jerusalem, Judea en van oorkant die Jordaan af het Hom gevolg.
Aanvangswoord: (uit Jes 9:1-2).
Gebruik as Wet die samestelling uit: 1 Korintiërs 1
Aanvaarding van die vryspraak: Lied 239 "Jesus rots vir my geslaan 1,2,3,4"
Geloofsbelydenis: Die Belydenis van Nicea
Lied 190 Grote God aan U die eer 1,2,3 en/of
Lied 196 O kon ek jubel Hemelvader 1,2,3,4
Skriflesing: Matteus 4:12-23
2Aan die gemeente van God in ……………………………………………………., wat Hy vir Hom in Christus Jesus afgesonder en geroep het om aan Hom te behoort, en verder aan almal, waar hulle ook al mag wees, wat die Naam aanroep van Jesus Christus, hulle Here en ons Here.
Lied 176 "Halleluja, U is Koning vs 1" (herhaal 2-3 keer)
Gebruik as Wet die samestelling uit 1 Korintiërs 1
21Dit was die bedoeling van God in sy wysheid dat die wêreld nie deur geleerdheid tot kennis van God sou kom nie. Daarom het God in sy goedheid besluit om deur die prediking wat vir die wêreld onsin is, dié te red wat glo. 22Die Jode vra wondertekens en die Grieke soek wysheid, 23maar ons verkondig Christus wat gekruisig is. Vir die Jode is dit 'n aanstoot en vir die ander is dit onsin, 24maar vir dié wat deur God geroep is, Jode sowel as Grieke, is Christus die krag van God en die wysheid van God.
27En tog, wat vir die wêreld onsin is, het God uitgekies om die geleerdes te beskaam; wat vir die wêreld swak is, het God uitgekies om die sterkes te beskaam, 28en wat vir die wêreld sonder aansien of betekenis is, ja, wat niks is nie, het God uitgekies om wat iets is, tot niet te maak. 29Voor God het geen mens dus iets om op te roem nie. 30Aan God is dit te danke dat julle met Christus Jesus verenig is. Hy het vir ons geword die wysheid wat van God kom: die vryspraak, die heiliging en die verlossing. 31Daarom, soos daar geskrywe staan:
10Ek doen 'n beroep op julle almal, broers, in die Naam van ons Here Jesus Christus, om eensgesind te wees. Daar moet geen verdeeldheid onder julle wees nie. Julle moet een wees in dieselfde gesindheid en met dieselfde oortuiging.
Voorganger: Ons bely die verdeeldheid en onenigheid, politiekery en faksievorming in ons samelewing en werksplekke.
Voorganger: Ons bely die verdeeldheid en onenigheid, die hardkoppigheid en onvergewensgesindheid in ons huise, huwelike en vriendskappe.
Gemeente: Christus, wees genadig.
Voorganger: Ons bely die verdeeldheid en onenigheid, die kompetisie en jaloesie in ons gemeente. (Indien van toepassing…)
emeente: Here, wees ons genadig.
Voorganger: Ons bely die wysheid en die krag van die kruis van Christus.
18Die boodskap van die kruis van Christus is wel onsin vir dié wat verlore gaan, maar vir ons wat gered word, is dit die krag van God. (1 Kor 1:18)
(Uit Bybelmedia se Woord en Fees: Basisliturgie vir tyd na Epifanie, Preekriglyne en Liturgiese Voorstelle vir 2013-14)
Kom ons speel 'n speletjie: Almal wat van pizza hou, staan! Nou almal met bruin hare! Wat van almal met swart skoene! (Gebruik gerus nog van jou eie voorbeelde.)
Nou wie het hierdie speletjie van ons gewen? Ons almal het gewen, want ons is almal verskillend en uniek, tog is ons saam God se kinders, geroep deur Jesus om Hom te volg deur saam te werk en mekaar te help en lief te hê!
(uit Matt 4 en 1 Kor 1)
Uit Bybel-Media se Woord en fees – Preekstudies en liturgiese voorstelle gebaseer op die kerkjaar 2013-2014
Trek die lyne van (a) tot (j) om 'n prentjie van die vis te teken.
Heidi Baker se bediening, Iris, gee daagliks kos aan meer as 10 000 armes in Pemba, in die noorde van Mosambiek. Hulle bedryf ook honderde kinderhuise, skole en klinieke in Mosambiek, een van die armste lande in die wêreld.
Jaco Strydom van Echo Jeugontwikkeling vertel van sy ontmoeting met haar: "Haar hele wese skree liefde en eenvoud. Jy sien haar bykans nooit sonder 'n kind op die arm of onder 'n boom besig om in Portugees te gesels met iemand oor hul probleme nie. Die hele 'Village of Joy' in Pemba wemel van 'haar kinders.' Hulle noem haar 'Mamma Aida'. Baie van die jongmense wat vandag leiersposisies in dié gemeenskap beklee, het jare gelede daar aangekom as honger en verwaarloosde babas of kleuters."
Volgens Jaco beskou sy Moeder Teresa as haar grootste menslike rolmodel: "Hulle teologie is liefde. So eenvoudig en so moeilik soos dit. Dit is asof hulle hele wese sê: 'Jy kan nie jou lewe vir Jesus gee sonder om jou lewe ook vir die wêreld te gee nie!'"
Wanneer mens kies om Jesus na te volg, leer jy 'n nuwe oriëntasiepunt vir jou lewe aan. Jesus is hierdie nuwe oriëntasie, en Jesus se regering is die koersbepaler.
Die eerste woorde waarmee Jesus se bediening begin, is: "Bekeer julle, want die koninkryk van die hemel het naby gekom." "Bekeer" beteken "verander van koers," "maak 'n ommekeer," "slaan 'n nuwe rigting in." Heroriënteer jou! Waaraan? Jesus sê: aan die regering van God ("koninkryk van die hemel") soos dit in en deur die bediening en koningskap van Jesus self beliggaam word.
Heidi Baker en Moeder Teresa is voorbeelde van mense wat Jesus se roepstem vir hulle gehoor het, en Jesus konkreet navolg.
Dalk verstaan die nuwe Pous, Franciskus, die stem van Jesus ook verassend helderder as talle ander. Hy het in Desember vier daklose persone genooi om die nagmaal saam met hom te vier, en daarna saam met hom ontbyt te geniet – om sy 77ste verjaardag te vier. Dié ontbyt het by sy nederiger nuwe woonplek plaasgevind, waar hy bly eerder as om in die tradisionele luukse pouslike paleis te woon.
Die navolging van Jesus, die Koning, die heroriëntasie aan die regering van God, word in die Matteus-evangelie baie konkreet uitgebeeld. Jesus het nie net 'n algemene oproep en appèl op sy navolgers se lewe nie. Jesus maak die dissipels roeping baie konkreet en spesifiek. Dit geld ook vir ons, moderne dissipels. Wie die Matteus-evangelie lees kom duidelik agter dat Jesus mense roep – vandag nog – en van ons vra om op sy roepstem te reageer.
Die roeping van die eerste dissipels word in 'n dramatiese toneel beskryf. Jesus stap langs die groot binnelandse meer, die See van Galilea, en roep vissermanne om Hom te volg. Dit is 'n publieke toneel, en mense wat aan die werk is, word geroep.
Die verstommende reaksie is dat hulle hul werkplek net so verlaat en agter Jesus aanstap. In Jakobus en Johannes se geval is dit die familiebesigheid wat hulle verlaat. Hulle snap die heroriëntering wat Jesus vra, en gee hulle lewe daarvoor.
Vanuit 'n menslike perspektief is die dissipels se optrede ondenkbaar en onverstaanbaar. Hulle reaksie getuig daarvan dat hulle God hier aan die werk stem. Hierdie eerste dissipels hoor God roep, en volg daarom. Roeping in hierdie sin is Goddelik – God dring ons, God laat ons reageer soos ons reageer op sy roepstem. Dit hoef ook nie verklaar óf verstaan te word nie.
Jesus ontwrig die dissipels deur hulle te roep. Simon-Petrus en Andreas moet hulle dagtaak agterlaat, die wyse waarop hulle hulself en moontlik die families waaraan hulle behoort het, versorg het. Jakobus en Johannes verlaat die familiebesigheid. Dit is asof Jesus die praktiese ekonomiese realiteite waarin mense hulle bevind op losse skroewe plaas. Dit kan nie tussen jou en die roeping wat God vir jou het, staan nie.
Die Christelike roeping is nie maklik nie. Christus vra absolute navolging. Die dissipels het hulle werk en verantwoordelikhede gelaat en Jesus gevolg. Jesus vra dat geroepenes hulle kruis moet optel en Hom volg (Matt 8:19-22; 10:28, 38 ev; 16:24 ev; 19:29). Roeping verg dat die wil van die Vader gesoek en gedoen moet word (Matt 7:21; 12:46 ev).
Dit is ook moeilik. Jesus se bediening en die dissipels se roeping vind plaas in die skadu van Johannes die Doper se arrestasie. Jesus berei sy dissipel voor op vervolging en swaarkry (Matt 10:16 ev; 24:8 ev).
Daar is niks romanties aan die dramatiese wyse waarop Jesus mense roep en hulle lewe heroriënteer nie. Dit verg 'n prys.
Natuurlik moet ons nie die roeping van die eerste dissipels weg van hulle dagtaak tot 'n reël vir elke Christen verklaar nie. Veral die Gereformeerde tradisie maak baie daarvan dat Christus ons roep tot ons dagtaak, tot gehoorsame navolging in die verbande waarin ons onsself bevind.
Die Jesus, wat dissipels roep, tree self op as Geroepene. Reeds vanaf die aankondiging van Jesus se geboorte, is dit duidelik dat Jesus 'n bepaalde roeping het. Die Engel sê aan Josef om Hom Jesus te noem, want dit is Hy wat sy volk van hulle sonde sal verlos (1:21). Hierdie roeping blyk ook wanneer Johannes Jesus met 'n bekeringsdoop doop, en Jesus só die sonde van mense op sy skouers neem.
In ons teks begin Jesus sy roeping aktief uitvoer. Ons kan 'n paar dinge leer oor ons eie roeping as dissipels deur te let op die wyse waarop Jesus sy roeping uitgeleef het. Drie kenmerke van Jesus se roeping is (4:23):
In ons teks word die verkondiging van Jesus saamgevat deur te sê: "Bekeer julle want die koninkryk van die hemele is naby". Dit is wat Johannes verkondig het (Matt 3:2), wat Jesus verkondig het (Matt 4:17) en wat aan ons opgedra is om te doen (Matt 10:7).
Verkondiging is die publieke bekendmaking dat daar 'n nuwe werklikheid ter sprake is. God regeer, en mense moet hulle daaraan oriënteer. Alle realiste moet kennis neem dat daar 'n stel feite is wat van wesenlike belang is vir almal om van kennis te neem. God is werklik, God se regering is werklik, en God tree beslissend in die wêreldgeskiedenis op deur die bediening van Jesus van Nasaret. God se koningskap word deur Jesus gevestig, en dit het beslissende betekenis vir die hele wêreld.
Dit verkondiging van bekering en koms van die koninkryk hou verband met die funksie van onderrig en leer. In Matteus word Jesus uitgebeeld as 'n rabbi, die leermeester, wat op die berge, in die sinagoges die dissipels en die skares leer (Matt 11:1; 13:54). Om andere te leer is ook deel van Jesus se finale opdrag: "en leer hulle om alles te onderhou wat Ek julle beveel het" (Matt 28:19).
Die lewende Here Jesus self is die Leermeester. Die inhoud van die leer is die woorde en dade van Jesus soos wat dit in die Nuwe Testament vir ons opgeteken is. Dit wat Jesus ons geleer het, moet ons in sy Naam aan ander leer. In hierdie proses is Jesus self aanwesig en lei Hy mense op die regte pad deur sy Woord en Gees.
Die implikasie hiervan is belangrik. Ons moet almal leer en geleer word. Ons word nie reg gebore, en ons heil lê nie daarin om lewenslank net ons eie begeertes en oortuigings uit te leef nie. Ons het lering nodig. Die weg moet aan ons gewys word, die belangrike feite aan ons verkondig word. Ons moet deur Jesus se leer gevorm word, sodat ons reg kan lewe. Waar nodig, moet ons ons voortdurend bly bekeer.
Jesus se roeping behels ook genesing. Mense met allerhande siektes word na Hom gebring, en Hy genees hulle. Genesing was 'n sentrale deel van sy bediening, en demonstreer die deurbreek van die regering van God in die wêreld.
Vandag nog is genesing 'n geskenk uit die hand van God. Genesing kom in baie vorme, en op baie maniere. Ons moet aan genesing nie net in terme van individuele liggaamlike siekte dink nie. Daar is ook sosiale of kollektiewe soorte siekte, soos armoede, geweld en verslawing. Daar is ook baie gestaltes van genesing, van wonderbaarlike genesing deur gebed tot genesing deur mediese ingrepe, of die aanpas van mense se lewensstyle, die veranderinge van onderlinge gesindhede en die impak van vergifnis op mense se gesondheid. Hierdie genesing kan nie van mekaar losgemaak word nie
Ewenwel, die regering van God bring hoop op genesing. Roeping behels ook genesing. Vandag dink ons Christus se genesing van siekes was iets besonders. Dit is inderdaad so. Baie mense dink wondergenesings is iets van die verlede en ons is dikwels skepties daaroor. Maar dit gaan oor meer as net wondergenesings. Die Griekse werkwoord terapeuon verwys na omgee of sorg, iets wat elkeen van ons kan doen – om ander te bedien, te versorg en vir hulle om te gee.
Deur ons gebede om genesing, deur ons omgee vir noodlydendes, deur ons teenwoordigheid by en aanraking van gemarginaliseerdes bring ons genesing in dies van Jesus aan mense en groepe wat dit dringend nodig het.
Ons as geloofsgemeenskap en elkeen van ons individueel moet aan onsself as geroepenes leer dink. Jesus roep ons om ons lewe aan Hom te wy, Hom na te volg en te doen wat Hy ons geleer het. Hy leer ons deur sy woorde en deur sy dade.
Op hierdie manier oefen God sy koningskap uit deur die dissipels van Jesus Christus, wat die boodskap en die genesende teenwoordigheid van God se regering lewend in die wêreld hou.
"Aan Christus is alle mag gegee in die hemel en op aarde. Gaan dan na al die nasies toe en maak die mense sy dissipels: doop hulle in die Naam van die Vader en die Seun en die Heilige Gees, en leer hulle om alles te onderhou wat Hy ons beveel het. En onthou: Hy is by ons al die dae tot die voleinding van die wêreld."
13Die genade van die Here Jesus Christus en die liefde van God en die gemeenskap van die Heilige Gees sal by julle almal wees. Amen